SK
C 341/12
Úradný vestník Európskej únie
6.9.2022
Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods.
2 a 3 delegovaného nariadenia Komisie (EÚ) 2019/33 (2022/C 341/06)
Toto oznámenie sa uverejňuje v súlade s článkom 17 ods.
5 delegovaného nariadenia Komisie (EÚ) 2019/33 (1)
OZNÁMENIE O ŠTANDARDNEJ ZMENE JEDNOTNÉHO DOKUMENTU „Priorat/Priorato“ PDO-ES-A1560-AM03 Dátum oznámenia: 10. 6.
2022
OPIS A DÔVODY SCHVÁLENEJ ZMENY 1.
Pridanie nových menších zemepisných jednotiek OPIS: Pridalo sa niekoľko nových menších zemepisných jednotiek (lokalít a vinohradov).
Touto zmenou sa pridaním písmen b) a c) mení oddiel 4.2 špecifikácie výrobku.
To však neovplyvňuje jednotný dokument.
Ide o štandardnú zmenu, pretože nezodpovedá žiadnemu typu zmeny uvedenému v článku 14 ods.
1 delegovaného nariadenia Komisie (EÚ) 2019/33 zo 17. októbra 2018.
DÔVODY: Okrem menších zemepisných jednotiek v súčasnosti uznaných v špecifikácii výrobku pracovala Regulačná rada pre chránené označenie pôvodu „Priorat“ na identifikovaní názvov lokalít v oblasti tohto CHOP, ktoré sú uvedené v katastri nehnuteľností a/alebo úradných mapách, s cieľom chrániť a propagovať lokálne miestne názvy.
Regulačná rada v tejto súvislosti použila na zostavenie a schválenie zoznamu lokalít s CHOP „Priorat“ súčasné a historické mapy a doklady katastra nehnuteľností so zámerom zabezpečiť, aby tieto lokality boli „náležite vymedzené“ prostredníctvom máp a odkazov na zodpovedajúce katastrálne územia a pozemky v súlade s článkom 55 nariadenia (EÚ) 2019/33.
Takisto sa zistilo, že ešte v menšom meradle sa vlastnými osobitnými názvami umožňujúcimi identifikáciu pomenúvajú aj vinohrady.
Aby sa vinohrady známe pod osobitným miestnym názvom alebo tradičným názvom úradne identifikovali pod týmto názvom, regulačná rada ich musela dať zapísať do registra vinohradníkov.
V súlade s článkom 20 ods.
2 nariadenia o CHOP „Priorat“ (nariadenie katalánskej vlády ARP 188/2006 z 18. apríla 2006) musí register okrem iného obsahovať: „... názov vinohradu, miesto a obec, kde je vinohradnícka plocha umiestnená, výrobnú oblasť, podrobnosti o katastrálnom území a pozemkoch z katalánskeho vinohradníckeho registra [Registro vitivinícola de Cataluña], pestovanú odrodu alebo odrody viniča a rôzne informácie, ktoré sa vyžadujú na presnú klasifikáciu a lokalizáciu daného vinohradu.“
Názvy označujúce miesta v oblasti (časť obce) majú technickú aj kultúrnu funkciu: technickú, pretože sa nimi identifikujú miesta zemepisne, a kultúrnu, pretože poskytujú informácie o kultúre, jazyku alebo zvykoch ľudí, ktorí ich pomenovali.
Miestne názvy tvoria v tejto súvislosti kolektívne dedičstvo, ktoré by sa malo chrániť ako súčasť jazykového a kultúrneho dedičstva.
(1) Ú. v.
EÚ L 9, 11.1.2019, s. 2.